Her Story: Sebuah Cermin Sakti

“Kisah dan cereka dongeng bolehlah diumpamakan seperti sebuah cermin sakti: Ia menunjukkan kita, apa yang kita ingin lihat”

-Oleh Neil Gaiman

Sebagai seorang gamer yang juga merupakan peminat cerita detektif, saya mendapati permainan video bertema penyiasatan yang tulen tidak wujud. Cuba anda perhati dan amati dengan teliti semua permainan-permainan video bertema penyiasatan yang ada di pasaran. Kebanyakannya hanya menggunakan tema penyiasatan sebagai alat untuk menggerakkan jalan cerita. Tiada satupun permainan bertema penyiasatan yang benar-benar memberikan kepuasan kepada pemain dengan memberikan pemain pengalaman seperti seorang detektif yang sedang menyelesaikan kes.

Perkara yang sama juga pernah diutarakan oleh pembangun permainan video popular, Sam Barlow. Barlow yang sangat dikenali dengan francais Silent Hill (seperti Silent Hill: Origin dan Silent Hill: Shattered Memories), meninggalkan Climax Studios bagi menghasilkan permainan video secara bebas (indie). Beliau menyatakan kekecewannya terhadap permainan video bertema penyiasatan selepas bermain L.A Noire yang dibangunkan oleh Rockstar Games. Walaupun L.A Noire adalah sebuah permainan video yang bagus, ia gagal dalam membentuk simulasi proses penyiasatan yang sebenar, seperti meneliti kes yang dipaparkan, mengumpul petunjuk yang penting dan menemubual suspek.

Tarikan yang ada pada permainan video adalah nilai interaktif-nya dan kebolehan permainan video memberikan pengalaman dunia nyata kepada pemain. Jika anda bermain permainan video FPS seperti Call of Duty,dan Battlefield, anda dijanjikan dengan pengalaman sebagai seorang tentera yang merempuh medan perang bagi menyelamatkan diri dan berjuang demi negara. Jika anda bermain permainan video sukan seperti FIFA anda disajikan dengan pengalaman seperti seorang penyerang yang menggelecak melepasi Messi dan Ronaldo sebelum menjaringkan gol. Nilai interaktif dan imersif inilah yang menjadikan permainan video sebagai satu aktiviti yang menyeronokkan. Jadi amat sayanglah sekali apabila permainan video penyiasatan, tidak dapat memberikan pemain pengalaman seperti seorang penyiasat.

Ini merupakan satu hakikat yang terhasil dari kekangan yang ada pada proses penyiasatan itu sendiri. Anda perlu sedar bahawa kebanyakan proses penyiasatan berlaku di dalam minda seseorang detektif. Disebabkan itulah memberikan pengalaman sebagai seorang penyiasat yang sebenar melalui kerangka permainan video merupakan sesuatu yang hampir mustahil kerana mana mungkin permainan video dapat menembusi dan memanipulasi minda kita. Ia merupakan satu kekangan dan dilema yang sangat jelas dan diketahui oleh kebanyakan pembangun permainan video.

Menyedari akan perkara itu, Sam Barlow bertekad untuk menyelesaikan masalah tersebut. Barlow mendapat inspirasi dari menonton siri penyiasatan televisyen popular, Homicide: Life on the Street yang terkenal dengan konsep realistik yang mereka bawa dalam memaparkan proses penyiasatan oleh detektif. Melalui Homicide, Barlow mendapati yang proses soal siasat merupakan proses yang paling penting sekali yang dijalani detektif dalam menyelesaikan sesebuah kes. Dia menggambarkan proses soal siasat sebagai sebuah gelanggang tempur terakhir dimana para detektif akan cuba menyerang suspek dengan berbagai soalan berdasarkan petunjuk ataupun bukti yang telahpun diperoleh. Maka proses soal siasat merupakan elemem yang paling penting yang perlu dimasukkan di dalam permainan video yang Barlow ingin hasilkan.

Tetapi nanti dulu. Sudahpun kita ketahui yang proses soal siasat merupakan perkara yang biasa ada dalam permainan video bertema penyiasatan. Namun begitu, kekangan yang wujud adalah soalan yang kita boleh tanya kepada suspek. Teknologi kepintaran buatan (AI) yang sedia ada sekarang masih belum cukup maju untuk membolehkan pemain menanyakan apa sahaja soalan yang boleh difikirkan. Disebabkan itulah ketika proses soal siasat, kebanyakan permainan video meletakkan pilihan soalan yang boleh ditanya dan ini sekaligus mematahkan usaha Barlow untuk menyediakan pengalaman tulen sebagai seorang detektif kepada pemain.

Hendak ataupun tidak, Barlow perlu memikirkan cara untuk membolehkan pemain menjadi detektif sebenar sewaktu menjalani proses soal siasat. Persoalannya sekarang bagaimana? Setelah Barlow menonton pelbagai pita rakaman soal siasat antara detektif dan suspek, Barlow mendapat idea untuk merubah perspektif pemain dengan meletakkan pemain sebagai orang yang mendengar soal siasat, bukannya orang yang bertanya. Dengan mendengar, secara automatiknya Barlow meletakkan pemain menjadi sang penyiasat dengan mencari petunjuk yang tersimpan di dalam wawancara dan soal siasat.

Tetapi, mendengar sahaja pita rakaman soal siasat menjadikan “permainan video” itu bukanlah lagi sebuah permainan video. Ia bakal menjadi sebuah filem yang bosan untuk ditonton. Barlow perlu memasukkan elemen interaktif bagi merealisasikan permainan video yang beliau impikan. Hasil bacaan transkrip soal siasat, Barlow mendapati bahawa suspek kebiasaannya akan menyebut satu ataupun dua kata kunci (walaupun tanpa sedar), dan kata kunci itulah yang dicari oleh detektif dalam membentuk naratif bagi menyelesaikan kes.

Penyelesaian terakhir Barlow, walaupun tampak ringkas, tetapi ia sebenarnya elegan dan berjaya memukau pemain industri dan para pengkritik. Barlow meletakkan pemain sebagai seorang protagonis yang sedang menghadap sebuah komputer lama. Di depannya sebuah aplikasi yang digunakan oleh polis terbuka dan aplikasi ini merupakan arkib pita rakaman soal siasat dengan seorang suspek. Aplikasi ini datang dengan bar carian dan terdapat perkataan “murder” ditaipkan pada bar carian tersebut memberi indikasi bahawa anda sedang menyiasat sebuah kes pembunuhan.

Di bawah bar carian terdapat beberapa buah klip yang memaparkan soal siasat di antara seorang detektif dan seorang wanita. Dan jelas sekali wanita itu menyebut perkataan “muder” sewaktu disoal siasat. Dengan hanya beberapa petunjuk sahaja, anda sebagai pemain boleh memikirkan langkah seterusnya. Pemain hanya perlu mendengar pita rakaman soal siasat dengan teliti, bagi mencari kata kunci atau petunjuk yang penting. Selepas itu pemain boleh menaipkan kata kunci yang mereka jumpai, dan video lain pula akan keluar berdasarkan kata kunci yang ditaipkan.

Ini merupakan satu penyelesaian yang genius dan elegan walaupun sangat ringkas dari segi perlaksanaannya. Sam Barlow, yang membangunkan Her Story secara bersendirian berjaya menyelesaikan masalah yang dianggap mustahil untuk diselesaikan oleh kebanyakan pembangun permainan video bertema penyiasatan. Dalam masa beberapa minit sahaja bermain, saya sudahpun mengeluarkan buku nota dan pen, dan cuba menulis setiap klu dan kata kunci yang saya dengar. Carian demi carian yang saya dapat membantu saya dalam membentuk naratif tentang apa sebenarnya yang berlaku kepada wanita itu. Adakah dia suspek? Ataupun mangsa? Adakah dia pembunuh yang sebenar?

Rekabentuk Her Story juga bukan setakat memaksa saya mendengar dengan teliti, ia juga memaksa saya menonton dengan teliti. Apa yang perempuan itu minum sepanjang soal siasat? Baju apa yang beliau pakai? Gerak geri dan raut wajahnya juga saya perhatikan dengan teliti sepanjang soal siasat. Ini secara tidak lansung memberikan saya pengalaman sebagai seorang detektif tulen (dengan buku nota dan pen) yang sedang cekal mengumpul petunjuk dalam menyelesaikan kes.

Barlow bukan sahaja memberi fokus pada rekaan permainan, malah pada jalan cerita yang mengiringi pemain. Her Story diakhiri dengan pengakhiran (epilog) yang samar-samar dan terbuka kepada interpretasi yang berbeza. Seperti juga Inception, penamat Her Story tidak tetap. Siapa sahaja yang bermain pasti akan mempunyai pengakhiran sendiri yang menurut pandangan mereka adalah epilog yang sebenar. Barlow sendiri mengakui yang beliau sengaja meletakkan epilog yang samar-samar supaya ia selaras dengan tema dan mesej yang beliau ingin sampaikan.

Ya, Her Story adalah sebuah cerminan sakti. Persis Mirror of Erised dalam novel sulung Harry Potter, Her Story memaparkan kita apa yang kita ingin lihat, tidak kurang dan tidak lebih daripada itu. Ia sebuah cereka dongeng moden yang mempunyai mesej mendalam untuk manfaat kita bersama.

(Nota: Bahagian seterusnya akan membedah lebih mendalam tentang Her Story dari segi jalan cerita dan tema yang ingin dibawa. Bagi mereka yang masih belum bermain, saya sarankan anda dapatkan dulu permainan video ini di mana sahaja platform yang ada (termasuklah telefon pintar) sebelum anda membaca bahagian yang seterusnya).

Palindrome

(Nota:Sekali lagi saya ingatkan, bahagian yang seterusnya penuh dengan analisis plot dan jalan cerita. Jadi bagi mereka yang tidak mahukan spoiler, boleh kiranya anda dapatkan dulu permainan video ini sebelum membaca bahagian seterusnya).

Palindrome.Itu merupakan perkataan yang Hannah sebutkan sebaik sahaja beliau memperkenalkan dirinya sebagai Hannah Smith, seorang wanita yang tinggal di Nombor 31, Jalan Gladstone. Palindrome adalah antara petunjuk awal yang diletakkan oleh Barlow memandangkan ia merupakan antara elemen penting dalam jalan cerita Her Story. Palindrome merupakan satu kata nama yang menggambarkan perkataan ataupun frasa yang mempunyai sebutan yang sama jika disebut secara biasa mahupun secara terbalik (seperti nama Hannah, perkataan seperti malam, masam dan juga frasa seperti nurses run).  Dalam ertikata lain, palindrome boleh diibaratkan seperti sebuah cermin yang terbenam di dalam kata/frasa.

Kisah ini bermula apabila Hannah Smith datang kepada pihak polis bagi melaporkan kehilangan suaminya Simon. Simon menghilangkan diri selepas mereka berdua bertengkar pada petang sambutan Hari Lahir Hannah. Simon merupakan seorang pembuat cermin (satu lagi elemen cermin digunakan) dan bekerja di Ernst Brother Glass. Mereka sudah berkahwin lama sejak Hannah berumur 17 tahun lagi. Hannah mendakwa yang Simon tidak pernah melarikan diri sebelum ini dan rumah tangga mereka bahagia tanpa sebarang konflik dan pertengkaran yang besar.

Beberapa hari selepas itu, Hannah menjumpai mayat Simon di ruangan bawah tanah rumah mereka. Hannah melaporkan perkara itu kepada pihak polis dan berdasarkan bedah siasat, polis mengklasifikasikan kes ini sebagai kes bunuh. Disebabkan mayat dijumpai di ruangan bawah tanah rumah Hannah, secara automatiknya ia menjadikan beliau sebagai suspek utama. Hannah dipanggil semula oleh pihak polis bagi menjawab beberapa soalan.

Pada ketika ini polis sudah mula mengesyaki yang Hannah-lah pembunuh suaminya sendiri. Namun begitu, apabila ditanyakan kepada Hannah, beliau mempunyai alibi yang kukuh pada waktu pembunuhan. Pada malam Simon dibunuh, Hannah membawa diri ke Glasgow bagi menenangkan hati. Terdapat rakaman litar tertutup yang mengesahkan kehadiran Hannah di Glasgow pada waktu pembunuhan. Jam di tangan Simon pula merupakan satu petunjuk yang memberitahu polis waktu pergelutan antara Simon dengan pembunuh (jam di tangan Simon rosak dan terhenti pada waktu yang sama ketika Hannah berada di Glasgow).

Ini semua merunsingkan pihak polis kerana alibi yang dimiliki oleh Hannah merupakan satu alibi yang kukuh.  Tetapi soal siasat demi soal siasat yang dilakukan oleh pihak detektif terhadap Hannah akhirnya memberi sedikit petunjuk kepada kekeliruan yang mereka hadapi. Anda yang bermain pun akan perasan perkara ini. Hannah seolah-olah orang yang berbeza pada waktu-waktu yang tertentu. Pada hari pertama Hannah datang kepada pihak polis, beliau meminum kopi tanpa gula. Pada kali kedua Hannah datang pula, beliau meminta teh dengan dua sudu gula. Bukan itu sahaja, gaya dan penampilan mereka juga berbeza. Ada Hannah yang suka melepaskan rambutnya ke bawah, dan ada Hannah yang suka mengikat rambutnya ke atas.

Dari situ, pihak detektif (termasuklah pemain) membentuk hipotesis bahawa Hannah mempunyai kembar seiras yang tidak diketahui orang ramai. Pada mulanya Hannah tidak mengaku beliau mempunyai kembar seiras, tetapi pada soal siasat yang terakhir, dan setelah mengambil Ujian Pengesan Penipuan (lie detector test), Hannah akhirnya mendedahkan rahsianya. Hannah sebenarnya mempunyai seorang adik perempuan, seorang kembar seiras, umpama melihat pada sebuah cermin, yang dipanggil sebagai Eve (satu lagi palindrome).

Kisah Hannah dan Eve boleh diibaratkan seperti sebuah kisah dongeng moden. Diceritakan oleh Hannah, ketika beliau lahir, beliau disambut oleh seorang bidan, bernama Florence. Florence yang kesunyian selepas kematian suaminya, melihat satu peluang keemasan muncul di depan matanya apabila bayi yang lahir itu merupakan bayi kembar. Florence memberitahu ibu Hannah, bahawa kembar Hannah mati tercekik tali pusat dan mengambil kembar Hannah menjadi anaknya sendiri.

Florence menamakan anak itu sebagai Eve dan membesarkannya di rumah mereka yang terletak bertentangan dengan rumah Hannah. Tidaklah terlalu pelik apabila seorang bidan membesarkan anak sendiri namun begitu, Florence menyembunyikan Eve dari dunia luar. Eve membesar menjadi seorang budak perempuan yang sihat tetapi terkurung di dalam rumah Florence. Sewaktu membesar, Eve selalu melihat budak perempuan yang seiras dengannya duduk di rumah bertentangan. Eve pada mulanya menyangka ia hanyalah bayangan refleksi dari cermin tingkap, tetapi apabila ia melambai ke arah budak perempuan itu, budak perempuan itu melambai kembali.

Dari saat itu, Eve sedar yang beliau mempunyai seorang kembar yang dirahsiakan dari pengetahuannya oleh ibunya sendiri Florence. Eve tidak mengetahui bahawa Florence melarikan beliau dari ibu bapa beliau sendiri sehinggalah beliau terjumpa diari Florence. Beberapa ketika selepas itu, Florence akhirnya maut terjatuh dari tangga. Eve lalu membakar diari Florence dan beredar dari rumah tempatnya membesar dan menyeberang jalan untuk menemui kembarnya sendiri, Hannah.

Hannah dengan besar hatinya menerima kedatangan kembarnya, Eve dan beliau menyembunyikan Eve di loteng rumahnya. Keluarga Hannah menjadikan loteng rumah mereka sebagai ruang tempat Hannah bermain, dan di situ terdapat sebuah rumah patung permainan yang menjadi tempat persembunyian Eve. Dari saat itu, Eve dan Hannah hidup bersama dan menjalani aktiviti seharian tanpa pengetahuan ibu bapa mereka.

Kadang kala Eve yang akan ke sekolah menggantikan Hannah. Kadang kala pula Hannah yang akan keluar mengambil ujian bagi subjek yang beliau mahir. Masing-masing akan mengambil giliran untuk menjalani aktiviti seharian bagi memastikan tiada siapa syak akan perkara yang sebenar. Hannah dan Eve menyimpan sebuah diari bagi merekodkan aktiviti seharian mereka untuk memastikan yang mereka berdua tahu apa yang mereka masing-masing lakukan.

Perkara ini berterusan sehinggalah Hannah dan Eve menginjak remaja dan mula berjinak mengenali cinta. Bagi setiap lelaki yang mereka kenali, Hannah dan Eve akan mengambil giliran bagi setiap temu janji. Malah kadang-kadang kedua-dua Hannah dan Eve akan keluar bersama bagi menemui lelaki yang mereka minati dan bertukar giliran apabila Hannah ataupun Eve ke tandas. Ini bagi memastikan mereka berdua tetap dapat berseronok dengan pasangan mereka.

Begitulah rapatnya perhubungan di antara dua beradik kembar ini. Bagi mereka, tiada siapa yang mereka lebih sayang berbanding kembar mereka sendiri. Disebabkan itulah mereka sanggup untuk berkongsi kasih asalkan mereka tidak terpisah. Tetapi segala-galanya berubah apabila mereka mengenali Simon.

Perwatakan dan ketampanan Simon membuatkan Hannah jatuh hati sehingga beliau takut untuk berkongsi kasih dengan Eve. Hannah akhirnya berasmara dengan Simon bagi memastikan yang Simon kekal menjadi miliknya dan ini menjadikan Eve berang. Perbuatan Hannah itu membuatkan beliau mengandung dan atas nasihat kedua ibu bapa Simon, dan Hannah, mereka berdua berkahwin menyebabkan Eve terpisah sekali lagi dengan Hannah.

Eve yang mula merasakan kehilangan kembarnya, mula hidup tak keruan. Beliau masih lagi tinggal di loteng rumah ibu bapa mereka sedangkan Hannah sudah berpindah ke rumah ibu bapa Simon;Doug dan Eleanor. Dari saat itu Eve mula merasa cemburu dengan kehidupan bahagia kembarnya dan beliau juga cuba untuk mengandung tapi cubaannya gagal walaupun selepas bersama dengan ramai lelaki.

Hannah dan Eve masih terus berjumpa walaupun secara rahsia. Bagi mengelakkan rahsia mereka terbongkar, Eve akan memakai rambut palsu sewaktu berjumpa Hannah. Hannah berjanji yang beliau dan Simon akan cuba mendapatkan tempat mereka sendiri bagi membolehkan Eve tinggal bersama mereka. Hannah pula pada ketika itu sungguh gembira menantikan kelahiran anak sulungnya sendiri, tapi sayang sekali sewaktu menghampiri tarikh kelahiran, Hannah keguguran sekaligus memberi kesan kepada sistem peranakannya.

Pada tahun yang sama juga, Hannah dan Eve kehilangan kedua ibu bapa mereka akibat keracunan makanan dan ini mematahkan hati Hannah. Pun begitu, kematian kedua ibu bapa mereka, membolehkan rumah tersebut diwarisi oleh Hannah dan dari saat itu Simon, Hannah dan Eve tinggal bersama di rumah peninggalan tersebut.

Tetapi, walaupun sudah bersama, perhubungan antara Hannah dan Eve masih lagi jauh. Hannah yang tidak mahu Eve terlalu rapat dengan Simon masih lagi tidak mendedahkan tentang kembarnya itu kepada suaminya. Ini menyebabkan Eve patah hati dan akhirnya beliau keluar dari rumah tersebut dan menginap di sebuah motel. Beliau mengambil upah menyanyi di sebuah bar bagi menyara makan minum beliau sendiri. Hannah pula terus hidup bersama Simon dan walaupun beliau tidak boleh mengandung lagi, kehidupan beliau kekal bahagia dengan Simon.

Eve tidak ada peluang untuk mendekati Simon sehinggalah pada suatu hari apabila Simon terjumpa Eve yang sedang membuat persembahan di sebuah bar. Simon pada mulanya terkesima melihat Eve. Seolah-olah beliau tersedar daripada mimpi. Dan dari saat itu, Simon dan Eve bercinta tanpa pengetahuan Hannah. Dan hasil percintaan mereka menyebabkan Eve pula mengandung.

Eve tidak memberitahu akan perkara itu kepada Simon tetapi beliau menceritakan tentang kandungannya kepada Hannah dan mendakwa bahawa ia berlaku dengan seorang lelaki yang beliau kenal di bar. Hannah gembira mendengar perkhabaran itu dan menjemput Eve untuk tinggal bersama dengannya. Hannah berjanji akan menceritakan segala-galanya pada Simon bila tiba masanya kelak.

Pada petang Hari Lahir Hannah, Hannah menceritakan segala-galanya pada Simon. Melihat pada raut wajah Simon, Hannah mula mengesyaki yang Simon sudah pun mengetahui tentang Eve dan kemungkinan besar sekali yang dikandungkan Eve adalah anak Simon. Hannah berang terhadap pengkhianatan yang dilakukan oleh Simon dan ini menyebabkan pertengkaran berlaku di antara mereka. Simon akhirnya berlalu pergi ke bar bagi menenangkan diri dan Hannah memanggil Eve untuk meminta penjelasan darinya.

Apabila Eve sampai ke rumah Hannah, mereka berdua bertengkar teruk sehingga Eve menampar Hannah dan berlalu pergi meninggalkannya dan terus memandu ke Glasgow. Hannah pula menunggu kepulangan Simon. Tiada siapa tahu apa yang berlaku di antara Hannah dan Simon selepas itu, tapi ia jelas yang Hannah-lah pembunuh Simon melalui pengakuan dari Eve sendiri. Sebaik sahaja Eve pulang dari Glasgow, beliau mendapati Hannah di ruang tamu dan mayat Simon terbaring di bawahnya. Eve kemudiannya membantu Hannah menyembunyikan mayat Simon dan mereka berdua merangka strategi bagi mengelak ditangkap polis. Eve menawarkan alibinya di Glasgow sebagai bukti kukuh yang Hannah bukanlah pembunuh Simon.

Nah, anda sudahpun mengetahui kisah penuh apa sebenarnya yang berlaku kepada Eve, Hannah dan Simon. Namun begitu, kisah ini hanya didapati melalui pengakuan dari mulut Eve sendiri dan pada saat itu kita sebagai pemain sudah sedar yang kisah yang diceritakan oleh Eve ini seumpama kisah dongeng dan agak sukar untuk dipercayai. Lebih membingungkan apabila ditanya oleh detektif di manakah Hannah, Eve menjawab:

“Hannah sudah tiada. Dia sudah pergi jauh dari sini. Bolehkah awak tangkap orang yang tidak wujud?”

Apabila didesak lagi, Eve menjawab:

“Saya perlukan peguam saya. Tolonglah, awak tiada bukti, awak lansung tiada senjata pembunuhan. Dan apa yang saya ceritakan pada awak ini, hanyalah sebuah cerita, tidak lebih dari itu”

Melalui pernyataan Eve, ada kemungkinan yang Eve hanya berbohong. Perkara ini menimbulkan beberapa persoalan yang besar, dan akhirnya mewujudkan penamat yang samar-samar kepada pemain. Persoalan-persoalan inilah yang ditanya oleh kebanyakan orang yang bermain Her Story dan masing-masing datang hujah dan dalil tersendiri bagi epilog yang mereka rasakan betul. Jika difikirkan dengan teliti, sebenarnya wujud 2 penamat kepada Her Story.

Hannah memang mempunyai seorang kembar apabila diteliti dari alibi di Glasgow. Itu merupakan penjelasan yang boleh menjelaskan bagaimana Hannah boleh berada di dua tempat pada masa yang sama. Namun begitu, beberapa percanggahan wujud dalam kisah yang diceritakan Eve. Bagaimana seorang budak boleh tinggal bersembunyi di loteng rumah bertahun lamanya tanpa diketahui oleh sesiapa?

Persoalan itu membawa kepada penamat yang ini. Kemungkinan sekali Hannah menghidap DID (Dissociative Identity Disorder) dan ini menyebabkan wujud satu lagi personaliti yang ada dalam dirinya. Ini boleh dijelaskan melalui kenyataan Eve sendiri yang mengatakan “Bolehkah awak menangkap orang yang tidak wujud?” Alibi di Glasgow itu boleh dijelaskan dengan mudah jika difikirkan Hannah sengaja merosakkan jam Simon dan berlalu pergi ke Glasgow bagi mencipta alibi.

Bagi memahami tentang kedua-dua penamat ini (dan mana satukah penamat yang sebenarnya), eloklah saya menceritakan terlebih dahulu tentang Rapunzel dan kaitannya terhadap kisah Hannah dan Eve.

Jika anda bermain permainan video ini, anda akan perasan bahawa Hannah (ataupun Eve), cukup meminati kisah dongeng terutamanya kisah dongeng Rapunzel. Tidak, saya bukan bercakap tentang kisah Rapunzel kontemporari yang kini sudahpun diadaptasikan sebagai sebuah animasi 3D oleh Disney yang dikenali sebagai Tangled. Saya bercakap tentang kisah asal yang ditulis dalam Koleksi Kisah Dongeng dan dikumpulkan bersama dengan kisah Snow White, Sleeping Beauty, Cinderella dan juga Hansel and Gretel.

Koleksi Kisah Dongeng ini ditulis oleh adik beradik Grimm (Brother’s Grimm) dan tidak ramai mengetahui bahawa kisah dongeng ini sebenarnya pada asalnya lebih angker dan penuh tragedi berbanding kisah yang kita sedia tahu sekarang.

Contohnya kisah Rapunzel. Semua sedia maklum yang kisah Rapunzel adalah mengenai seorang puteri dengan rambut yang sangat panjang yang dikurung oleh seorang ahli sihir di sebuah menara tinggi.Beliau akhirnya menemui seorang putera raja yang menyelamatkannya dari menara tersebut dan mereka berdua hidup bahagia selamanya.

Tetapi sebenarnya kisah yang ditulis oleh Brother’s Grimm lebih gelap dan penuh tragis berbanding apa yang kita ketahui sekarang. Dikatakan di sebuah kampong, tinggal dua orang pasangan suami isteri.Di belakang rumah mereka terdapat sebuah taman bunga yang luas terbentang dengan bunga yang cantik pada pandangan tapi malangnya dimiliki oleh seorang ahli sihir yang tua.

Kedua-dua pasangan suami isteri ini sudah lama mahukan anak. Mereka mencuba tahun demi tahun sehinggalah pada suatu hari si isteri berjaya mengandung. Si isteri yang mengandung mula mengidam inginkan bunga Rapunzel yang tertanam di taman bunga milik ahli sihir tersebut. Si isteri meminta suaminya untuk mengambil bunga tersebut, dan kerana sayangkan isterinya, si suami pun memanjat tembok ahli sihir tersebut dan mengambil bunga tersebut untuk isterinya.

Si isteri mengambil bunga tersebut dan memakannya. Oleh kerana sedapnya bunga Rapunzel itu, si isteri meminta isterinya untuk mengambil lebih banyak Rapunzel dari taman bunga sang ahli sihir. Tidak mahu mengecewakan isterinya, si suami memanjat lagi tembok ahli sihir tersebut tapi kali ini, ahli tersebut berjaya menangkap si suami. Si suami memberi penjelasan yang isterinya mengidam bunga Rapunzel dan meminta ahli sihir tersebut untuk melepaskannya kerana isterinya mengandung.

Ahli sihir itu bersetuju untuk melepaskan si suami dan mengizinkannya untuk mengambil bunga Rapunzel dari tamannya setiap hari, tetapi dengan syarat, anak yang isterinya kandungkan itu perlulah diberikan kepadanya selepas lahir. Si suami kerana terlalu takut akhirnya bersetuju dengan syarat tersebut dan pulang semula kepada isterinya tanpa memberitahunya apa-apa.

Apabila tiba masa untuk anaknya lahir, ahli sihir datang untuk mengambil anak perempuan itu. Dengan berat hatinya mereka menyerahkan anak perempuan itu kepada ahli sihir, dan ahli sihir tersebut menamakan anak itu sebagai Rapunzel dan mengambilnya sebagai anak sendiri.

Rapunzel membesar menjadi seorang budak perempuan yang sangat cantik dengan rambut panjang keemasan. Pada saat itu ahli sihir tersebut mula mengurung Rapunzel di sebuah menara tinggi dan setiap hari ahli sihir tersebut akan meminta Rapunzel untuk menurunkan rambutnya yang panjang supaya beliau dapat naik ke menara itu.

Pada suatu hari, seorang putera raja sedang bersiar-siar di hutan di tempat menara itu berdiri. Putera raja itu terdengar suara yang sangat lunak menyanyi di hutan itu. Putera raja itu cuba mencari dari mana datangnya suara tersebut, dan akhirnya beliau ternampak Rapunzel di atas menara menyanyi dengan suara yang sangat merdu sekali. Tetapi putera raja tidak menjumpai jalan masuk untuk ke menara itu dan akhirnya pulang kecewa kerana tidak dapat berjumpa dengan gadis di atas menara itu.

Putera raja itu datang setiap hari ke menara tersebut berharap beliau dapat bertemu dengan gadis idamannya sehinggalah beliau ternampak bagaimana ahli sihir itu menaiki menara tersebut menggunakan rambut Rapunzel. Apabila ahli sihir itu telah beredar, putera raja itu pula mencuba untuk menaiki menara itu. Rapunzel tidak mengesyaki apa-apa ketika beliau membawa naik putera raja itu ke atas. Pada mulanya Rapunzel takut, tapi setelah mengenali putera raja itu lebih mendalam, Rapunzel dan putera raja itu mula bercinta dan berjumpa setiap hari.

Perkara ini tidak disedari oleh ahli sihir itu sehinggalah pada suatu hari Rapunzel bertanya mengapa bajunya sudah mula tidak muat dan perutnya sudah mula membesar. Sedarlah ahli sihir itu yang Rapunzel sudah berlaku tidak senonoh di belakangnya. Ahli sihir itu berang dengan pengkhianatan Rapunzel dan beliau memotong rambut panjang Rapunzel dan menghalaunya ke hutan.

Petang itu ahli sihir itu menunggu putera raja tersebut dan dengan rambut Rapunzel yang sudah dipotong itu, ahli sihir itu mengangkat purera raja itu ke atas menara. Sebaik sahaja putera raja itu sampai, beliau dijerkah oleh ahli sihir tersebut dan memberitahunya bahawa Rapunzel sudah pergi buat selamanya. Putera Raja itu yang terlalu kecewa terjun dari menara tersebut dan menjadi buta akibat matanya tercucuk duri.

Putera raja itu menderita di hutan tersebut mencari buat hatinya dengan hanya memakan rumput dan ranting-ranting. Rapunzel juga menderita membesarkan anak kembar yang beliau baru sahaja lahirkan tanpa sebarang bantuan. Akhirnya kedua pasangan itu bertemu semula dan mengenangkan penderitaan mereka, Rapunzel menangis, tetapi air matanya berjaya menyembuhkan mata putera raja itu dan membolehkannya melihat semula.

Begitulah pengakhiran kisah tragis Rapunzel. Jika dilihat dan dibandingkan dengan kisah Her Story, kisah Rapunzel mempunyai banyak persamaan. Ahli sihir wanita itu adalah Hannah, putera raja itu adalah Simon dan Eve, adalah Rapunzel. Jadi benarlah Her Story adalah sebuah kisah dongeng. Tetapi mengapa begitu tragis?

Sebenarnya, kisah dongeng kebanyakannya dibuat dalam bentuk tragis sebagai satu kisah peringatan kepada kanak-kanak. Seperti juga bangsa Melayu yang mempunyai pantang larang seperti “jangan bermain di luar selepas maghrib”, “apabila makan duduklah tetap di satu tempat”, kisah dongeng dunia barat menjalankan fungsi yang sama; memberi peringatan dan pengajaran kepada kanak-kanak.

Jadi mesej yang ingin disampaikan dalam Rapunzel dan juga Her Story adalah jelas. Ianya berkenaan dengan seksualiti, nafsu dan kesan buruk daripadanya. Tetapi Her Story tidaklah terlalu ringkas. Disebabkan oleh epilog yang samar-samar, Her Story boleh membawa pengajaran yang pelbagai.

Jika anda menerima epilog “kembar”, pengajaran yang boleh didapati adalah mengenai hubungan kekeluargaan yang penting, tentang kesetiaan dan kesan buruk daripada sifat amarah. Tetapi jika anda menerima epilog “personality berbagai”, pengajaran yang boleh didapati adalah mengenai mengenali diri sendiri, tanggungjawab sebagai ibu bapa dan juga mengenai sindrom “Dissociative Identity Disorder” itu sendiri.

Her Story adalah sebuah karya yang hebat. Ia bukan sahaja dapat memecah tembok yang mustahil dan membina permainan video penyiasatan terulung, ia juga mempamerkan jalan cerita yang menarik, penuh pengajaran, dan pada pendapat saya boleh diumpamakan sebagai sebuah cermin sakti. Kerana tidak kiralah siapa ada, setiap yang bermain pasti akan mempunyai Her Story mereka sendiri.

Rujukan dan Bacaan Lanjut:

Chmielarz,Adrian (Ogos, 2015), “Deciphering Her Story” Medium

Fahertym (Oktober,2015), “Her Story – Analysis” Theory of Objective Video Game Aesthetics

Chmielarz,Adrian (Ogos,2015), “WHAT HER STORY TELLS US ABOUT THE CURRENT STATE OF VIDEO GAMES” TheAstronauts

Brown,Mark (Disember, 2015), “How Her Story Works | Game Maker’s Toolkit” YouTube


Apa Beza Mitos Dan Legenda?

Sebagai seorang Muslim, penulis percaya alam ghaib itu wujud, namun makhluknya pasti tentulah tak mungkin seperti yang digambarkan melalui kisah-kisah mitologi yang penuh mistik seperti ketamadunan lain kerana semua makhluk adalah makhluk Allah.

Walau bagaimanapun, semua gambaran unik kisah-kisah mitos dan legenda ini boleh diterima sebagai karya sastera silam, namun dalam disiplin bidang kajian sejarah dan sains, memahami perbezaan istilah tertentu adalah amat penting. Terutamanya memahami perbezaan antara kisah mitos dan kisah legenda.

Kerana ramai orang yang sering menerima suatu kisah sebagai fakta tanpa menyedari ia hanyalah rekaan. Ada juga pihak yang mengambil kesempatan untuk menafikan sejarah suatu bangsa atau sebaliknya.

Jika pembaca masih ingat, kita pernah berhadapan dengan se.rangan terhadap sejarah Laksamana Hang Tuah, di mana kewujudannya dalam sejarah telah dipertikaikan kerana kekurangan bukti fizikal, justeru, ada pihak cuba menyebarkan doktrin jijik tentang Hang Tuah sebagai watak mitos.

Namun konsep ini sangat kompleks dan ada berbagai versi. Kebanyakan orang menganggap mitos dan legenda adalah dua perkara yang sama sedangkan ia berbeza. Ya, mungkin kisah Hang Tuah diromantiskan sedikit, tetapi tidak bermakna Hang Tuah tak pernah wujud dalam sejarah.

Hang Tuah adalah tokoh legenda bersejarah, kerana itulah kisahnya diberi judul Hikayat Hang Tuah, status yang setara dengan legenda lain seperti Hikayat Tiga Kerajaan di China.

Legenda dianggap lebih memiliki asas dalam fakta sejarah dan lebih cenderung memperkenalkan tokoh atau peristiwa yang sebenar.

Fakta sejarah berubah menjadi legenda apabila kebenarannya terlalu diwar-warkan dan diperbesar-besarkan sehingga individu atau peristiwa realiti memiliki kualiti romantisme yang “lebih besar daripada kehidupan”.

Sebaliknya, mitos adalah sejenis penceritaan simbolik yang tidak pernah dilakukan berdasarkan fakta. Sejak spanjang zaman, mitos telah berperanan dalam menjelaskan konsep yang menyukarkan (misalnya, asal usul alam semesta) dengan bantuan alat cerita biasa, seperti personafikasi atau penjelmaan dan kiasan.

Istilah-istilah ini biasanya digunakan secara berganti-ganti untuk merujuk kepada sifat fiktif sesuatu perkara. Walau bagaimanapun, dari segi penyelidikan sejarah dan akademik, terdapat banyak perbezaan.

Dalam lagenda, terdapat bukti bahawa suatu kejadian itu pernah berlaku atau sosok tubuh seseorang tokoh yang diceritakan itu benar-benar wujud. Tetapi, bukti itu tidak semestinya sentiasa tepat atau tidak kuat. Manakala mitos tidak ada bukti nyata.

Garis masa lagenda biasanya banyak muncul pada masa silam dalam sejarah yang paling hampir dengan kita hari ini, antaranya ialah Zaman Pertengahan, dan ia biasanya datang dari budaya tertentu. Manakala mitos boleh ditemui pada masa yang lebih jauh di zaman kuno dari budaya kuno tertentu.

Lagenda adalah unsur sejarah nyata yang telah diputarbelitkan atau dibesar-besarkan lantas menjadikan ia separa fiksyen. Manakala, tak ada bukti untuk mitos dijelaskan sebagai fakta.

Mitos adalah sepenuhnya fiksyen yang biasa menjelaskan bagaimana “penciptaan dunia” berlaku atau beberapa jenis kejadian semula jadi yang berlaku di Bumi lalu memunculkan watak-watak dewa-dewi, alam ghaib, makhluk ghaib.

Berbeza dengan kisah lagenda yang menonjolkan watak-watak berdasarkan tokoh bersejarah yang pernah wujud. Hikayat-hikayat lagenda selalunya berkaitan mengenai kisah kepahlawanan, pepe.rangan, tetapi boleh juga mengisahkan tentang kejahatan.

Mitos pula dicipta dari naratif tradisional yang menerangkan fenomena alam melalui simbolisme dan kiasan – sering melibatkan dewa-dewa budaya kuno, adakalanya ia menghidangkan kisah tradisional atau petikan kisah keagamaan yang berlaku pada masa lalu yang garis masanya sentiasa bercelaru.

Mitos menggabungkan watak yang direka dengan ciri-ciri entiti ghaib, seperti dewa dewi – dan unsur penceritaan yang fantastik seperti jin Aladdin, dan biasanya berlaku “di luar” garis masa yang konvensional. Konsepnya sama saja seperti kisah-kisah superhero Marvel zaman moden.

Sepanjang sejarah, mitos telah digunakan sebagai bentuk penjelasan alternatif tentang fenomena yang tak dapat dijelaskan mengenai bagaimana dan mengapa dunia berfungsi seperti yang kita ketahui atau mengapa seseorang bersikap tertentu.

Namun bagi mitos-mitos lama adakalanya boleh memiliki fakta setelah beberapa penemuan penting berkait dengan suatu kisah atau watak mitos mendapat petunjuk kewujudannya sebelum ia diterima sebagai fakta, atau mitos yang kebetulan menyerupai fakta, seperti yang berlaku dalam kes dewa-dewa Yunani dan Rom.

Ertugrul Gazi, bapa kepada Osman Gazi, pengasas Empayar Uthmaniyah antara kes paling unik, kerana kewujudannya mungkin tergantung antara legenda dan mitos berikutan bukti fizikal yang ada hanyalah makamnya yang tak pernah digali dan syiling yang terukir gambaran tentangnya.

Namun sejarah memihak kepadanya kerana tradisi lisan turun temurun. Jika diikutkan, bukti bercatit tentang Hang Tuah jauh lebih jelas berbanding Ertugrul. Sekurang-kurangnya Hang Tuah masih disebut di dalam hikayat.

Boleh dikatakan, hampir setiap bangsa atau negara moden hari ini masing-masing ada kisah mitos atau legenda pengasasan bangsa sendiri.

Jika Jepun ada kisah Maharaja Jimmu, kita ada kisah Parameswara atau Sang Nila Utama. Mereka diterima sebagai legenda bersejarah kerana masing-masing memiliki aturan garis masa yang jelas.

Bahkan penjelasan untuk penyakit misteri sudah ada yang kini boleh disembuhkan, contohnya ‘rasukan syaitan’ (masalah psikologi). Ini kesan dari perkembangan akal dan sains yang menghasilkan banyak penjelasan mitos sebegini hingga ia secara umumnya mula diterima sebagai mitos yang penting dalam sains geologi, ia diberikan istilah ‘geomitologi’.

Geomitologi bermula dari orang zaman dahulu yang menyampaikan cerita untuk menjelaskan apa yang mereka lihat – berabad-abad kemudian, para saintis cuba memetakan mitos yang membawa penemuam akar mitos dari peristiwa geologi sebenar.

Kewujudan naga dianggap kesan dari penemuan tulang dinosaur oleh manusia kuno, letusan gunung berapi dianggap benc.ana dari para dewa yang berte.mpur, ini menunjukkan geomitolog mengkaji mitos kuno untuk mendapat petunjuk nyata saintifik

Benar, kisah legenda juga kisah rekaan, tetapi asal-usulnya sering berdasarkan kepada kejadian nyata. Lada asalnya, legenda secara khusus merujuk kepada kisah hidup figura-figura suci yang ada sejarah gemilangnya sendiri, contohnya, Hang Tuah atau Joan of Arc.

Tetapi hari ini suatu legenda sering merujuk kepada kisah hidup gemilang seseorang atau apa saja yang terkenal.  Kita akan temui ciri-ciri watak individu terutamanya pahlawan dalam hikayat legenda yang tak dapat dibuktikan kewujudannya atau mungkin palsu, tetapi legenda itu masih ada asas sebenarnya.

Legenda cenderung menonjolkan tokoh-tokoh yang wujud dalam sejarah atau peristiwa yang pernah berlaku seperti pepe.rangan, tetapi mempunyai unsur-unsur nyata yang terlalu berlebihan.

Dalam legenda, tokoh sejarah mungkin mempunyai sifat manusia super atau luar biasa, dan peristiwa nyata mungkin merangkumi unsur-unsur palsu, walhal watak super itu yang dalam sejarah sebenarnya tetap manusia biasa yang diperbesar-besarkan kelebihannya.

Kebanyakan kisah-kisah mitos dan legenda  mengandungi elemen moral dan kebenaran yang hampir kelihatan nyata, terutamanya mengenai keberanian, kebaikan, pengecut, dan kejahatan. Inilah salah satu sebab mengapa sangat mudah untuk dikelirukan oleh kedua-dua konsep ini.

Contoh mitos Yunani adalah Prometheus yang mencuri api dari Zeus, ketua para dewa, dan memberikannya kepada manusia agar dapat memanaskan diri. Untuk menghukumnya, Zeus mengikat Prometheus pada batu di mana jantungnya akan dimakan oleh burung helang setiap hari tetapi akan tumbuh semula setiap malam.

Sudah tentu tak ada sebarang perkara yang boleh membuktikan bahawa peristiwa ini berlaku, dan kita bahkan tidak tahu langsung garis masa yang seharusnya menjelaskan zaman bilakah ia berlaku, jadi ia dianggap sebagai mitos. Tidak seperti kepercayaan agama, yang masih ada penjelasan tentang zaman bilakah sebuah peristiwa itu keagamaan berlaku.

Pada zaman moden masih ada kepercayaan mitos kontemporari yang ringkas, contohnya seperti tanggapan bahawa kucing yang melintas di hadapan seseorang boleh membawa nasib buruk.  Ini adalah mitos, kerana ia tidak berdasarkan bukti kukuh.

Kisah kepahlawanan seperti Robin Hood, King Arthur, Merong Mahawangsa, Hikayat Tiga Kerajaan, adalah berkaitan dengan sejarah dan ada garis masa yang tertentu, maka oleh itu mereka adalah legenda. Oleh kerana mitos cenderung memasukkan unsur-unsur ghaib di masa lalu, tidak ada bukti objektif bagi mereka.

Legenda mungkin merangkumi fakta, tetapi tidak sepenuhnya fakta. Kebenarannya telah diputarbelitkan dari masa ke semasa, biasanya demi menambahkan jalan cerita yang lebih menarik.  Jadi mungkin sudah tiba masanya pembaca hari ini mula memandang kisah-kisah mitos tidak lebih sekadar dari kisah cereka sastera, dan kisah legenda boleh dipandang sebagai karya sastera yang memiliki nilai sejarah yang penting dalam membentuk perjalanan dunia.

RUJUKAN:

Mark, J. J. (2018, October 31). Mythology. World History Encyclopedia.


Fizik Dan Falsafah Masa Menurut Carlo Rovelli

Ini merupakan ringkasan kepada syarahan Carlo Rovelli di The Royal Institute.Pautan:  https://www.youtube.com/watch?v=-6rWqJhDv7M

Masa, menurut persepsi manusia,
saling tak tumpah seperti sehelai benang. Benang tersebut seolah-olah satu
bentuk jalur masa, dan kita berada di tengah-tengah benang tersebut. Di satu
hujung, kelihatan satu hujung, waktu di mana kita lahir, dan di satu hujung
yang lain, kelihatan satu waktu di mana kita akan mati.

Ya, masa, kalau diberi falsafah
manusiawi, saling tak tumpah seperti sehelai benang.

Tapi itu adalah persepsi kita
sebagai manusia yang terperangkap di tengah-tengah benang tersebut. Kita akan
terus bergerak di antara benang tersebut, menuju ke satu arah yang pasti, iaitu
kematian.

Tapi, itu semua, menurut Rovelli,
adalah persepsi yang salah. Menurut Rovelli, sekiranya masa dicarikkan dari
alam, maka masa yang kita kenal itu akan hilang sifatnya, sama seperti manusia,
andai kita carikkan kepada bahagian-bahagian yang lebih kecil, akan hilang
sifat “kemanusiaannya”.

Maka, syarahan dimulakan dengan memberi definisi semula terhadap masa. Masa, kalau ditafsir semula, adalah satu bentuk susunan. Susunan masa adalah seperti berikut: masa lampau, masa kini, dan masa akan datang.

Kita sendiri pasti sedar, bahawa
masa lampau adalah sesuatu yang sudah tetap. Melainkan kalau kau yakin satu
hari nanti akan wujud mesin masa, masa lampau tidak boleh diubah sama sekali.
Masa sekarang pula adalah apa yang sedang berlaku, dan masa hadapan, adalah
kebarangkalian terhadap perkara-perkara yang mungkin akan berlaku.

Cuma, aku pernah tulis dahulu,
bahawa apa yang kita sangkakan sebagai ‘sekarang’ sebenarnya adalah terlewat
selama beberapa milisaat – otak kau sendiri memerlukan sedikit masa untuk
memperoses masa sekarang – menjadikan kau sentiasa akan terlambat dalam
menafsir dunia di sekeliling kau, walaupun apa yang kau persepsikan itu adalah
‘sekarang’ bagi kau.

Apabila kau faham bahawa
‘sekarang’ sebenarnya adalah beberapa saat yang lepas, – tempoh masa yang
diperlukan untuk mata kau menerima informasi dari alam, dan otak kau perlukan
masa untuk menafsir apa yang mata kau hantar – maka kau sepatutnya mula boleh
melihat masa dari satu perspektif yang lebih jauh. Sekurang-kurangnya benang
masa kau tadi masih wujud, namun kini, kau perlu lebih berhati-hati memahami di
mana kau wujud sebenarnya, di antara benang tersebut.

Mungkin kau tak bersetuju dengan
analogi yang digunakan. Bagi kau, masa adalah satu entiti fizikal yang dicerap
oleh jam.

Kalau kau berpegang dengan
mentaliti ini, maka kau juga terjerut dengan seluruh entiti fizikal masa. Masa
itu merupakan satu entiti fizikal, dan nilai terkecilnya adalah saat, 60 saat
akan membawa kepada entiti fizikal baharu, minit, dan kemudiannya jam, hari, bulan
tahun, abad, alaf dan sebagainya.

Persepsi masa ini juga sebenarnya agak mudah untuk digoyangkan, kerana kita meletakkan nisbah masa itu terhadap satu entiti lain – iaitu putaran Bumi. Andaikata satu hari nanti kita mampu meneroka angkasa, maka adakah pada waktu itu masa akan diberi definisi baharu? Adakah satu hari di Bumi, akan sama seperti 24 jam perjalanan di angkasa lepas? Atau mungkinkah kita akan memberi definasi baru terhadap masa sama seperti nisbah yang kita beri kepada putaran Bumi?

Andaikata kau faham serba sedikit
mengenai Relativiti, satu mahakarya Einstein, mungkin kau faham sengan konotasi
bahawa masa itu relatif terhadap pemerhati. Menurut Relativiti Umum, kawasan
dengan graviti tinggi, masa akan bergerak lebih perlahan, kalau dibandingkan
dengan masa di kawasan dengan graviti rendah.

Ambil contoh diri kau sendiri.
Bahagian kaki kau terletak di bawah, di mana tarikan gravitinya adalah lebih
kuat berbanding tarikan graviti di kepala (bezanya adalah amat kecil). Maka,
menurut idea yang sama, masa di bahagian kaki kau bergerak lebih perlahan
berbanding masa di bahagian kepala. Dan ya, kaki kau sebenarnya lebih muda
berbanding kepala.

Kemudian, Rovelli pergi pula kepada perbincangan masa menurut perspektif Relativiti Khusus. National Gerographic, dalam siri Genius, berjaya merakamkan erti bahawa simultaneity sebenarnya bergantung kepada pemerhati, dalam eksperimen minda kereta api Einstein (https://www.youtube.com/watch?v=-jJ5PPcLUw8 ). Dalam eksperimen ini, pandangan di dalam keretapi bahawa masa untuk petir tidak berlaku serentak adalah berlainan dengan pandangan dari atas jalan bahawa petir itu berlaku serentak. Masa bergerak pada kadar lain bagi objek pegun, dan masa bergerak pada kadar lain, bagi objek yang sedang bergerak.

Kemudian kita pergi pula kepada
definasi masa yang diterima oleh kebanyakan saintis. Masa sebenarnya adalah
akibat daripada salah satu entiti dalam Termodinamik, yang dipanggil Entropi.

Entropi boleh dilihat sebagai
satu bentuk susunan. Katakan kau ada seketul ais, dan kau biarkan ais tersebut
terbiar di luar peti sejuk. Haba akan mula diserap oleh ais tersebut, dan ais
tersebut akan mula cair. Budak-budak pun boleh faham bahawa dari ais menjadi
air, terdapat satu “tempoh” yang telah berlalu, dan kalau kita semak
pula Entropi, susunan bagi ais dan air itu, maka kita faham bahawa keadaan
telah berubah dari satu susunan teratur (ais) menjadi satu benda tidak teratur
(air).

Menurut hukum Termodinamik,
secara mudahnya, masa adalah satu bentuk ketidakaturan. Semakin tidak teratur
sesuatu sistem, masa juga sebenarnya sedang berlalu.

Pemikiran dengan hukum
Termodinamik ini pula, sekiranya dipegang, membawa kita kepada beberapa bentuk
misteri. Kalau masa itu merupakan hasil daripada ketidakaturan, maka apa
sebenarnya yang menyebabkan benda dalam ini teratur, in the first place? Soalan
ini masih menghantui ahli astrofizik, apa yang menyebabkan Big Bang? Adakah Big
Bang merupakan satu bentuk keteraturan sempurna, yang kemudiannya membiak
menjadi semakin tidak teratur, sama tidak teraturnya dengan akhlak belia pada
zaman ini?

Maka, menurut prinsip
Termodinamik, apa yang membezakan masa lampau dengan masa hadapan adalah
ketidakaturan susunan. Dengan ketidakaturan inilah pula, konsep sebab dan
akibat tercipta. Dari satu sebab, maka lahir satu akibat. Dari sebab lapar,
Helmi makan, dan akibatnya dia kenyang. Sebab, dan akibat.

Di saat kita rasa macam masa ini
penuh dengan makna yang tersirat, kesemua definasi-definasi masa ini
kemudiannya digoyangkan semula. Menurut Einstein, ruang dan masa sebenarnya
adalah satu entiti yang sama. Dia panggil perkahwinan ruang dan masa ini
sebagai ruangmasa, satu entiti geometri baru pada zamannya.

Masalah masa mula muncul pada
level paling fundamental, pada tahap Kuantum.

Hal ini kerana, ahli teori
sekarang sedang cuba untuk mengkuantakan semua benda. Kuanta itu apa? Kuanta
itu semacam, kau menjadikan dia sebiji-sebiji. cahaya yang dianggap sebagai
gelombang dahulu, Einstein berjaya kuanta-kan, melahirkan apa yang dipanggil
foton. Tenaga, yang pada asalnya dianggap continuous, kemudian dikuantakan oleh
Planck, melahirkan revolusi baharu dalam sains.

Dalam usaha kita untuk memahami
ruangmasa, kita faham bahawa ruang boleh dikuantakan. Ruang paling kecil,
dipanggil skala Planck, merujuk kepada satu sifat ruang di mana tiada ruang
lebih kecil boleh wujud dari ruang Planck. Kalau ada pembaris, skala Planck ini
semacam unit untuk kita buat ukuran. Apa jadi kalau kita boleh adakan – secara
teori – satu ruang yang lagi kecil dari skala Planck? Fizik yang kita kenal
akan terbunuh dengan sendirinya.

Maka, kalau ruang itu wujud dalam
bentuk paling kecil, dan ruang dan masa adalah satu entiti yang sama, maka hal
ini menimbulkan satu idea baru. Adakah masa, turut wujud dalam bentuk paling
kecil? Seharusnya, jawapan yang kita fikirkan adalah ya, masa wujud dalam unit
paling kecil, dipanggil masa Planck. Dan kemudian entiti Masa Planck, dan Skala
Planck ini, kita gabungkan menjadi satu entiti baru paling kecil, RuangMasa
Planck (idea sahaja).

Masalahnya adalah, konsep Masa
Planck ini berlawanan dengan intuisi yang kita bina dari awal artikel ini tadi.
Dalam kebanyakan definasi masa, masa dilihat sebagai satu entiti yang wujud secara
berterusan (continuous), namun pada skala Kuantum, ia wujud dalam bentuk
kuanta, seolah-olah wujud Biji-Biji Masa (granularity) yang membina realiti
masa yang kita kenal pada skala bukan-Kuantum ini.

Idea paling gila tentang masa?

Masa sebenarnya tak wujud.

Semua konteks yang kita telah
bincangkan, sebenarnya merupakan cubaan kita untuk membenarkan akal kita bahawa
telah berlakunya perubahan. Pada skala Kuantum, skala paling kecil, masa tidak
wujud, namun akibat perubahan, entropi, sebab dan akibat, kesemua ini
dicampurkan, maka masa wujud sebagai satu bentuk “persepsi” manusia;
cubaan kita untuk memberi justifikasi terhadap realiti.

Kalau betul wujud Masa dalam
bentuk biji-biji kuantum, maka, menurut Rovelli, kesemua perkara-perkara
Kuantum boleh dikenakan ke atas “Kuanta Masa” tersebut. Kita boleh
meletakkan “Kuanta Masa” dalam keadaan superposisi, entanglement
mungkin, bayangkan kesemua benda yang boleh terjadi. Disebabkan kesemua idea
“Kuanta Masa” atau Biji-Biji Masa ini kelihatan agak mengarut, mungkin
adalah lebih mudah untuk kita terima bahawa Masa sebenarnya tidak wujud dalam
alam kuantum.

Dan perkara paling ganjil bagi Rovelli, sebab dia merupakan pengasas kepada Loop Quantum Gravity, salah satu pesaing String Theory dalam cubaan mengkahwinkan Graviti dan Teori Kuantum, Rovelli dapati bahawa persamaan yang dia hasilkan tiada langsung variable masa, secara matematiknya. Andaikata kau merupakan seorang pembaca matematik, dan kau melihat berlakunya perubahan dalam suatu sistem – evolution of a system – kau mungkin akan terfikir satu daripada dua benda, dekat mana aku buat salah, atau mana hilangnya variable masa aku? Seolah-olah masa sedang ketawa di depan muka kau, dan sebut, “Carilah aku!”

Atau mungkin persamaan Matematik
itu betul. Masa sebenarnya memang tidak wujud dalam level Kuantum, dan kita
perlu terimanya sebagaimana adanya. Mungkin?

Rovelli menutup ceramahnya dengan
satu analogi mudah dari St. Augustine.

“Aku menganggap masa ini seperti
mendengar lagu. Aku dengar lagu dari satu bait ke satu bait, satu lirik ke satu
lirik, tapi andaikata aku mendengar bunyinya dari statu not bunyi sahaja, tanpa
faham not-not bunyi sebelumnya, maka tiada maksud lagu tersebut. Samalah juga
halnya dengan masa. Memahami sekarang, tanpa memahami masa lampau, tidak akan
mendatangkan keindahan untuk dihayati oleh jiwa manusia.”

Dan sekarang, saintis sendiri
telah mula meneroka minda manusia sendiri, untuk cuba memahami bagaimana
persepsi manusia dan masa saling berhubungkait.

Aku rasa Carlo Rovelli macam
seorang guru yang tak pernah aku kenal. Semua idea yang dia bawa adalah idea
yang hampir dengan apa yang aku dalami, dan andaikata inginkan lebih
penjalasan, boleh tonton ceramah penuh.


Jom Bedah Falsafah Dalam Anime Parasyte: The Maxim

Apakah perasaan anda apabila sel makhluk asing hidup di badan anda? Ya, itulah ringkasan bagi anime ini. Parasyte: The Maxim.

Anime ini berkenaan seorang pelajar lelaki sekolah menengah tinggi bernama Shinichi, dalam liku-liku kehidupannya setelah tangannya dihuni organisma/parasit asing yang bernama Migi (bermaksud tangan kanan). Dalam kebanyakan kes, organisma ini akan menghuni di otak perumah mereka dan secara tak langsung, membunuh perumah. Seterusnya, mereka akan mengawal jasad perumah dan memburu manusia sebagai sumber makanan. Bezanya, Migi gagal menghuni otak Shinichi, dan sebab itulah dia hanya menghuni tangan kanan perumahnya. Disebabkan itu, parasit-parasit lain menganggap kewujudan Migi dan Shinichi sebagai merbahaya dan bermulalah kisah mereka berdua dalam meneruskan survival mereka.

Persoalan 1: Konsep Tabula Rasa

Sepanjang perjalanan cerita, Shinichi mengalami dekonstruksi minda manakala Migi, pembinaan minda. Katakanlah minda mereka itu umpama tablet, satu penuh dengan tulisan dan satu lagi kosong. Minda Shinichi ialah yang pertama dan Migi yang kedua. Akibat terlibat dengan banyak pembunuhan dan kematian, minda Shinichi sengsara dan sedikit demi sedikit dia mengalami dekonstruksi karakter, sampai satu tahap tu dia hilang kebolehan untuk berempati. Dia hilang esen kemanusiaan. Dalam satu babak, Murano (teman wanitanya) pernah menyoal Shinichi kerana dia ragu-ragu sekiranya Shinichi masih lagi seorang manusia.

Sementara itu, minda Migi yang diibaratkan sebagai tablet kosong mengalami pembinaan karakter. Pada mulanya, dia tak memahami tindak tanduk manusia, terutamanya kenapa manusia saling bantu membantu. Di pertengahan cerita, Migi mula berfikiran seperti manusia normal sewaktu Shinichi hilang sifat kemanusiaan.

Tema 2: Minda Migi

Roh ialah esen yang menghuni setiap makhluk. Namun, macam mana pula dengan sel tunggal? Migi pada asalnya ialah sel parasit tunggal yang menghuni tangan Shinichi. Migi juga mampu berfikir seperti manusia. Jadi, adakah ini membawa erti Migi mempunyai roh? Untuk persoalan ini, saya perlu bawakan falsafah minda bagi A.I.

Alan Turing dalam satu journalnya telah mengemukakan Ujian Turing yakni eksperimen berkenaan kebolehan robot untuk berfikir. Bayangkan dalam satu situasi, ada dua orang manusia ( C dan D) dan satu robot humanoid. D dan robot humanoid akan dibawa ke bilik berasingan dan C perlu meneka di antara mereka, siapakah robot berdasarkan respon. Sekiranya C gagal meneka siapa yang memberi respon seperti robot, maka robot itu telah melepasi Ujian Turing. Robot itu mempunyai akal seperti manusia.

Namun, minda Migi juga boleh dikaitkan dengan eksperimen Bilik Cina. Bayangkan, seorang manusia yang tak tahu berbahasa Cina diletakkan ke dalam bilik yang penuh dengan karya-karya Cina. Kemudian, orang itu diberi set-set protokol bagi memahami bahasa Cina. Dalam beberapa tempoh, manusia tersebut akan fasih berbahasa Cina. Dalam kata lain, dia hanya menyusun data supaya menjadi logik. Ini bermakna, minda Migi mungkin tak mempunyai kesedaran. Hanya sistem biologi yang menyusun maklumat.

Ini sekaligus membawa kepada persoalan lain, adakah Migi mempunyai Roh? Andai kata Migi mampu berfikir, pasti dia mempunyai roh, bukan? Persoalan ini saya biarkan bagi pembaca untuk menjawab.

Tema 3: Falsafah Darwin dan Keharmonian Ekosistem

Hanya yang kuat sahaja akan hidup! Hurrah! Lebih kurang macam tu lah. Watak antagonis anime ini ada dua iaitu golongan parasit dan Uragami, pembunuh bersiri dan juga kanibal yang terkenal. Dalam monolog Uragami, dia ada menceritakan kenapa dia suka membunuh orang, sesuatu yang dia sendiri pun tak faham. Personaliti ini berkait dengan parasit-parasit lain yang membunuh manusia sebagai makanan. Persamaan antara Uragami dan parasit-parasit lain ialah mereka menganggap diri mereka sebagai penstabil ekosistem. Hal ini diceritakan oleh seorang ahli politik yang bersimpati dengan parasit. Beliau mengatakan dunia ini sudah terlalu rosak akibat populasi manusia yang berlebihan. Oleh itu, dunia ini perlu disucikan dengan pembasmian manusia. Menurut konteks Uragami, dia ialah manusia yang sebenar kerana manusia yang betul kuat berperang dan saling berbunuhan. Dunia ini hanya wujud untuk spesies yang kuat seperti parasit dan manusia pemangsa semula jadi, Uragami.

Tema ini diperkuatkan lagi dengan lirik dalam lagu pembukanya, Let Me Hear oleh Fear and Loathing in Vegas.

You guys do not notice that we are gifted just by being humans
 We are absolute predators
 We do not even have any enemies
 Maybe there are other animals watching us
 and thinking that someday “we will beat them down”

Tema 4: Moraliti Kant

Pada asalnya, Shinichi bertindak mengasingkan diri daripada kehidupan sosial kerana takut Migi akan bunuh kenalan-kenalannya. Walau bagaimanapun, prinsip Shinichi mula berubah setelah  parasit lain cuba membunuh mereka berdua. Selepas kes serangan pertama parasit di sekolahnya, mereka mula berganding tenaga. Bagi Shinichi, perjuangannya ialah demi keselamatan orang ramai. Berlainan dengan Shinichi, Migi bekerjasama demi survival dia dan perumahnya (walaupun prinsip ini berubah dan menjadi sama dengan Shinichi di pertengahan cerita).

Dari sini, kita dapat perhatikan kompas moraliti Shinichi. Sekalipun usahanya dibantut oleh kesengsaraan, dia tetap berusaha untuk menghalang parasit daripada membunuh manusia. Contohnya semasa Shinichi membunuh Hideo, parasit yang tak memberi ancaman pada mereka. Shinichi tetap mara ke depan sekalipun fobia dan loya dengan mayat-mayat yang bergelimpangan kerana dibunuh Hideo. Hideo akhirnya dibunuh setelah Shinichi melempar batu sebesar genggaman tangan berkelajuan tinggi, tepat ke arah jantung Hideo. Shinichi memburu parasit bukan untuk survivalnya, tapi kerana tugas sebagai manusia super.

Gambar 3: Babak Shinichi membunuh Hideo

Dalam memahami falsafah moraliti Kant, kita perlu lihat erti kata bebas menurut beliau. Bebas, liberal, itu bukanlah apabila kita bertindak bebas sebebasnya tanpa sebarang penghadang mahupun undang-undang. Bebas menurut beliau ialah apabila kita mengikuti undang-undang kita sendiri. Bunyi macam kontradik, tapi ada penjelasannya. Apabila manusia bertindak bebas sesuka hati, mereka bertindak berdasarkan nafsu dan kehendak biologi. Bermakna, mereka taklah bebas melainkan menjadi hamba kepada kehendak nafsu sendiri! Oleh itu, bebas yang sebenarnya ialah apabila kita bertindak berdasarkan undang-undang kita kerana itu bermksud kita bertindak berdasarkan ‘free will’ kita. Kita melawan nafsu.

Berbalik pada Shinichi dan moraliti Kant, katakanlah seorang lelaki, A, menyoal seorang gadis, B, kenapa B kuat belajar. B akan beri ulasan yang panjang dan di akhir katanya, B kuat belajar sebab dia nak duit banyak untuk beli baju mahal. Di sini, nilai moraliti gadis itu rendah kerana dia belajar kerana nafsu. Inilah apa yang disebut oleh Immanuel Kant sebagai ‘heterenomous determination’, melakukan sesuatu demi sesuatu demi sesuatu dan seterusnya. Hamba kepada sesuatu berdasarkan objek luaran. Berlainan dengan gadis tersebut, nilai moraliti Shinichi adalah lebih tinggi kerana dia lakukan perkara tersebut demi kemaslahatan orang ramai dan bukan untuk nafsunya demi survival. Sekiranya Shinichi tak bertindak kerana tugasnya, pasti dia hanya pertahankan dirinya sahaja tanpa mempedulikan nyawa orang lain. Sekalipun dia sendiri mempunyai masalah, dia tetap cuba untuk selamatkan orang lain.

Rujukan:

1) Immanuel Kant.1785. Groundworks for the Metaphysics of Moral
2) Turing, A.M. 1950. Computing Machinery and Intelligence
3) Searle, John. 1980. Minds, Brains and Programs


Berakhirnya Era George Soros Yang Diganti Pelapis Kaki Politik

George Soros buat keputusan tergempar. Dia akhirnya melepaskan perniagaannya. Dah pasti korang kenal siapa George Soros ni. Nama dia tak mungkin lekang. Asal timbul jer, mesti orang maki. Kenapa agaknya? Teori konspirasi pasal dia memang banyak. Tapi sebelum tu, korang tertanya tak macam mana dia kaya? Kaya bukan sikit-sikit. AS$25 bilion kot. Siap dia pernah buat AS$1 bilion dalam masa 24 jam! Kita ni nak buat AS$100 pun belum tentu.

Saya akan bercerita sikit… sebab tak guna kita benci seseorang tanpa mengetahui cara dia berjaya. Soros ni ada mentaliti survivor. Sebab dia dilahirkan berbangsa Yahudi di Hungary pada tahun 1930. Zon dia tu dilanggar pengaruh Pemimpin Jerman 1940-an. Taknak diapa-apakan, dia bersama keluarga mengaku diri Kristian. Selepas Perang Dunia Kedua, Soros berhijrah ke England. Sini dia melanjutkan pengajian di London School of Economics… sambil bekeerja part time di stesen kereta api dan restoran.

Selepas habis belajar, dia membuka sebuah syarikat pelaburan. Hasrat dia asalnya nak jadi profesor, tapi result tak bagus. Point One: Berakit-rakit ke hulu, berenang-renang ke tepian. Saya taknak nak agungkan Soros sangat. Tapi apa dia buat tu betul. Kerja macam lembu. Part-time waiter bagai. Namun matlamat dia jelas. Dapatkan ijazah. Plan A tak jadi. Plan B dah ada. Switch jer. Cuma itulah…

Plan B dia tu sebenarnya batu loncatan jer untuk pergi ke Plan C. Pada tahun 1956, dia berhijrah ke NYC jadi fund manager entiti-entiti Wall Street. Waktu ni dia plan nak sebat AS$500K dan bersara untuk belajar falsafah. Tapi tahun 1970, dia asaskan Soros Fund Management yang kemudian dijenamakan semula jadi Quantum Fund. Waktu diasaskan, Quantum Fund uruskan AS$12 juta dalam bentuk aset berpelbagaian. Tahun 2011? QF pegang AS$25 bilion.

Ketika 1990-an, dia mula letak mata kat UK. Masa tu UK sebahagian daripada Mekanisme European Exchange Rate (ERM). Sistem ni dibuat untuk mencapai kestabilan kewangan kat Eropah sebelum kedatangan matawang Euro. Tapi tahun 1992, ekonomi UK meleset sebab British pound overvalued. Kerajaan UK letak interest rate tinggi, kerana ERM ni. Quantum Fund kemudian bergerak. Mereka buat short-selling. Short-selling matawang ni lebih kurang jer macam saham.

Dia pinjam British pounds untuk jual dalam matawang lain. Tapi kat sini ada macam ‘akad’ untuk beli balik nanti. Memang tahun 1992, ada penyusutan:

24 Julai 1992 – USD1 = GBP0.52.

2 April 1993 – USD1=GBP0.65.

Apa yang dia buat sebenarnya. Okay bayangkan macam ni jer. 24 Julai, dia pinjam GBP1 juta. Convert ke USD dapat berapa? AS$1.923 juta. Bila GBP dah susut tu, katakanlah dia buat keputusan untuk tukar balik 2 April. Maka dia dapatlah GBP1.25 juta. Untung GBP250,000. Strategi ni menjadi sebab dia tahu UK takkan mampu kekalkan sistem ERM. Akan devalue punya. Dah devalue tu, mudahlah dia dapat untung. Tapi dia tak cekau GBP250,000. Dia buat short selling punya dahsyat sampai dapat untung AS$1 bilion. Sebab hari tu, dia short sold AS$10+ bilion dalam bentuk GBP.

Memang gila betul. Media sanjung dia sebagai “The man who broke the Bank of England”. Atas sebab ni, semua bengang. Tahun 1996, katanya Soros terlibat jual berbilion matawang Finland. Strategi sama. Cara sama. Sebab Finland ada masalah ekonomi masa tu. Apa-apa pun, yang sahih kat sini, dia faham ekonomi sampai ke tahap boleh predict dengan cekap. Sekarang bayangkan betapa dia faham saham. Ramai percaya kat dia but alas, it is an end of an era.

Dia pun dah berumur 92 tahun. Dan akhirnya, dia buat keputusan untuk serahkan kunci empayar kewangan dia kat Alex Soros.

Mamat ni saya nampak memang persis Soros. Pemikiran pun sama. Cuma dia ni lebih berpolitikal untuk dibandingkan dengan George Soros. Dia dah biasa berjumpa dengan pemimpin-pemimpin tertinggi dunia. Dan dengan dana sebegini besar, Alex boleh buat apa sahaja. Keluarganya ada nonprofit yang mengeluarkan dana AS$1.5 bilion setahun. Dana sebegini banyak disalurkan atas dasar untuk menyokong hak asasi manusia di serata dunia… dan membina demokrasi.

Alex ni lebih terbuka dalam berkata-kata. Pernah jer dia cakap, “aku sangat suka tabur duit untuk politik…” apabila ditanya pasal peranan kewangna organisasi Soros dalam pilihan raya presiden. Keadaan gini menampakkan keluarga Soros akan lebih terlibat secara fizikal dalam aspirasi politikal dunia. Benda ni kita tak tahu sama ada baik… atau buruk. Kena tunggu dan lihat jer. Dan pada harini, kita dah kenali George Soros dan juga peranan dia dalam dunia kewangan. Dia pandai buat duit. Dia pandai jaga aset. Dia pandai agak-mengagak.

Dan dia sangat pandai melanggar bila nampak peluang. Atas sebab tu barangkali, dunia benci dia… dan mula berspekulasi macam-macam hingga ke level konspirasi.


Barang Kemas Tertua Di Dunia Dijumpai Di Maghribi

Sejak permulaan ketamadunan manusia, barang kemas tidak pernah lari sebagai aksesori yang dipakai manusia setiap masa. Tetapi berdasarkan penemuan artifak barang kemas di sebuah gua di pesisir pantai Maghribi pada 2018, ramai saintis merasakan amalan memakai barang kemas telah wujud jauh lebih lama daripada apa yang disangka.

Artifak berbentuk manik-manik cangkerang laut itu dikatakan berusia antara 142,000 hingga 150,000 tahun yang lalu sekaligus menjadikan ia artifak barang kemas tertua di dunia. Manik-manik ini dijumpai di Gua Bizmoune yang terletak di pesisir pantai Maghribi yang menghadap Lautan Atlantik. Kesemua artifak ini dikeluarkan menerusi ekskavasi yang dijalankan di gua berkenaan dari 2014 hingga 2018 dan diketuai oleh pakar antropologi dari Universiti Arizona, Dr Steven Kuhn.

Ekskavasi tersebut turut disertai oleh sekumpulan penyelidik dari Institut Sains Arkeologi dan Warisan Kebangsaan Maghribi. Hasil ekskavasi menemukan 33 buah manik kulit siput lama dengan setiap manik berukuran kurang daripada 1 cm dan mempunyai lubang berbentuk bulatan. Analisis makmal menunjukkan manik-manik ini berkemungkinan digunakan untuk dijadikan sebagai rantai leher atau gelang tangan.

Semasa mengumumkan penemuan tersebut, Dr Kuhn berpandangan artifak ini merupakan cara orang terdahulu mengekspresikan diri mereka melalui pakaian. Ini menunjukkan ratusan ribu tahun yang lalu, manusia mempunyai keinginan berkomunikasi dengan kumpulan manusia yang lebih besar daripada rakan-rakan dan keluarga.

Manik-manik sama turut ditemui di tapak-tapak arkeologi lain di utara dan selatan Afrika. Tetapi manik yang tertua yang pernah ditemui itu berusia 130,000 tahun. Ini sekaligus menjadikan manik-manik dari Gua Bizmoune bukan saja 12,000 tahun lebih tua tetapi mungkin lebih berusia berbanding artifak-artifak barang kemas lain di seluruh dunia.

Kebanyakan manik yang ditemui pengkaji arkeologi seperti di Bizmoune merupakan artifak yang ditinggalkan oleh orang Aterian. Golongan ini menghuni wilayah berkenaan lebih 100,000 tahun semasa Zaman Batu Pertengahan. Tapak arkeologi golongan ini dikatakan berusia 150,000 tahun dengan kelompok ini hilang daripada rekod arkeologi lebih 20,000 tahun yang lalu.

Orang Aterian merupakan kelompok manusia moden yang mahir menghasilkan peralatan batu dan sen.ja.ta untuk memburu. Selain memburu haiwan yang wujud ketika itu seperti badak sumbu dan gazel, orang Aterian juga bijak memanfaatkan hasil laut dari Lautan Atlantik termasuk kulit siput untuk dijadikan sebagai barang kemas.

Tambah Kuhn lagi, barang kemas manik yang dihasilkan dan dipakai oleh orang Aterian berkemungkinan sebagai medium komunikasi bukan lisan. Ahli-ahli antropologi masih berbeza pandangan bila bahasa terawal dicipta (ia berkemungkinan berlaku antara 50,000 hingga 100,000 tahun lalu). Justeru, tidak mustahil orang Aterian menggunakan kaedah komunikasi bukan lisan untuk berkongsi maklumat.

Beliau juga percaya mesej atau maksud sesebuah manik itu bersifat malar hijau dan penting sebagai cara menyampaikan maklumat. Orang-orang pra-sejarah kebiasaannya menghias muka dan badan dengan contengan arang atau oker untuk tujuan komunikasi atau untuk upacara tertentu. Begitupun, hiasan sebegini bersifat sementara dan akan dicuci apabila sesebuah upacara atau penyampaian maklumat telah selesai dilakukan.

Sehingga hari ini, saintis masih menggaru kepala apa bentuk komunikasi yang cuba disampaikan oleh orang Aterian menerusi manik-manik mereka. Ada yang mengatakan ia berperanan sebagai tag nama atau identiti unik individu sebagai cara membezakan mereka dengan orang lain. Identiti sebegini amat penting apatah lagi bila populasi manusia pada Zaman Batu semakin bertambah.

Ada juga yang berpandangan ia digunakan lambang status terutama dari segi fahaman politik dan taraf ekonomi. Tetapi ada juga yang melihatnya sebagai barangan kemas bagi memperlihatkan si pemakainya tampil ayu/tampan dan bergaya di mata orang lain.

Tetapi kesemua teori yang dinyatakan hanyalah teori dan ia memerlukan lebih banyak artifak untuk membuktikan mana-mana teori yang dikemukakan. Selain itu, zaman pra-sejarah turut menyaksikan orang terdahulu tidak menyimpan sebarang rekod bertulis tentang setiap aspek kehidupan mereka. Akibatnya, ini memaksa para saintis berspekulasi setiap kali artifak baru dijumpai.

Yang pasti, manik-manik ini menunjukkan manusia sudah membuat inovasi jauh lebih lama daripada apa yang disangka komuniti saintifik. Cuma apa maksud di sebalik manik-manik ini terus kekal menjadi misteri kepada para pengkaji. Apakah ia ada kaitan dengan kepercayaan mereka? Atau cara untuk mengekspresikan diri mereka? Hanya masa dapat menentukan persoalan ini kekal tidak berjawab atau tidak…

RUJUKAN

Falde, Nathan. (2021, 23 September). World’s Oldest Jewelry Excavated at a Moroccan Cave. Ancient-Origins.

Sumber gambar: A. Bouzouggar, INSAP, Morocco / Science Advances.


Piramid-Piramid Mini Kerajaan Kush

Pasukan arkeologi yang sedang membuat kerja ekskavasi di sebuah tapak di Sudan telah menemui 35 buah piramid di mana piramid-piramid ini mempunyai hubungan antara kerajaan Kush dengan Tamadun Mesir Purba. Piramid-piramid ini dikatakan berusia 2,000 tahun dan mempunyai saiz yang berbeza dan lebih kecil berbanding piramid-piramid di Mesir. Piramid yang terbesar berukuran 22 kaki lebar sementara piramid yang paling kecil berukuran 30 inci lebar dan digunakan sebagai tempat pengebumian kanak-kanak.

Tapak arkeologi di Sedeinga, utara Sudan ini merupakan sebahagian daripada wilayah yang pernah diperintah kerajaan Kush yang berkongsi sempadan dengan Mesir Purba dan kemudiannya Empayar Rom. Satu perkara yang mengejutkan pasukan pengkaji ialah kepadatan bilangan piramid dalam sesebuah kawasan. Untuk satu kawasan yang berkeluasan 5,381 kaki persegi atau bersamaan dengan saiz gelanggang bola keranjang, mereka menemui 13 buah piramid.

Sayangnya tidak seperti piramid-piramid Mesir, piramid-piramid Kush ini berada dalam keadaan menyedihkan. Ini kerana kawasan yang pernah menempatkan piramid ini menjadi kawasan laluan perdagangan menggunakan unta dan peredaran masa yang lama. Ini mengakibatkan bahagian atas piramid tiada termasuk bahagian penutup batu yang meletakkan simbol burung atau bunga teratai pada orb suria yang selalunya diletakkan bahagian atas piramid.

Ekskavasi di kawasan piramid turut menemukan makam-makam di mana sesetengah makam menempatkan lebih daripada seorang mayat. Sayangnya, makam-makam di Sedeinga turut berhadapan isu sama yang dihadapi makam-makam Tamadun Mesir Purba: perompak makam. Makam-makam ini dikatakan sudah dirompak sejak ratusan tahun yang lalu. Bagaimanapun, pasukan arkelogi bernasib baik kerana berjaya menemui rangka-rangka manusia dan sedikit artifak. Mereka percaya pembinaan piramid di Sedeinga ini sudah dibuat sejak berabad-abad lamanya dan dipengaruhi oleh unsur seni bina Mesir Purba.

Vincent Francigny, seorang penyelidik bersekutu untuk Muzium Sejarah Semulajadi Amerika memberitahu portal LiveScience, “Kepadatan piramid-piramid ini amat besar. Berikutan ia dapat bertahan selama bertahun-tahun, mereka membina lebih banyak piramid dan selepas beberapa kurun, mereka mengisi setiap ruang yang ada di nekropolis. Ia sangat penuh dengan mayat dan kubur sehinggakan pada satu ketika, mereka perlu mengitar semula ruang pengebumian yang lama.”

Sesetengah piramid yang ditemui dikatakan dibina menggunakan penyokong bersilang yang menyambungkan ruang penjuru piramid dengan sebuah ruang dalaman. Menariknya, satu-satunya piramid yang ditemui di luar Sedeinga yang dikatakan dibina dengan cara itu. Francigny percaya bila pembinaan piramid di Sedeinga menjadi ikutan ramai, ia menggabungkan tradisi bangunan tempatan bernama tumulus dengan teknik pembinaan piramid. Ini mengakibatkan wujud bulatan pada setiap binaan piramid. Bulatan ini dibina daripada bahan batu-bata.

Antara artifak yang ditemui ialah gambaran dewa-dewi Mesir Purba termasuk Dewa Bes yang selalunya dikaitkan dengan kanak-kanak dan wanita mengandung. Selain itu, mereka turut menemui sebuah meja jamuan yang menampilkan imej Dewa Kematian Mesir Purba berkepala anjing, Anubis dan Dewi Isis. Satu inskripsi yang ditemui ditujukan kepada seseorang bernama Aba-la yang bermaksud nenek dalam tulisan Meroitik yang diambil daripada skrip-skrip Mesir Purba. Inskripsi itu berbunyi:

Wahai Isis! Wahai Osiris!

Inilah Aba-la.

Pastikan dia minum air yang banyak;

Pastikan dia mendapat roti yang banyak;

Pastikan dia dihidangkan makanan yang baik.

Jadi siapa sebenarnya kerajaan Kush? Kerajaan ini merupakan sebuah kerajaan Afrika lama yang menetap di tebing-tebing Sungai Nil Biru, Nil Putih dan Sungai Atbara di satu kawasan yang kini menjadi sebahagian daripada Sudan. Kush diperintah oleh wizurai-wizurai Mesir antara 2000 hingga 1000 SM sebelum kemudiannya menjadi sebuah negara merdeka. Orang-orang Kush yang mengembara ke Mesir mengambil adat dan cara berpakaian Mesir Purba serta turut dipengaruhi oleh aspek kesenian, seni bina dan agama tamadun berkenaan.

Pada abad kelapan SM, raja-raja Kush berkuasa di Mesir dan memerintah sebagai Firaun selepas kejayaan mereka menawan Mesir oleh Raja Kashta. Tetapi mereka kemudiannya dihalau keluar dari negara itu oleh Psamtik I pada tahun 656 SM. Ibu negara Kush iaitu Napata terletak di kawasan laluan perdagangan utama dengan Mesir. Pada awalnya, kerajaan Kush memperdagangkan kulit haiwan dan gading gajah sebelum kemudiannya memperdagangkan mineral besi dan emas.

RUJUKAN

Miller, Daniel. (2013). Mini-pyramids of the kingdom of Kush: Archaeologists discover 35 burial chambers in Sudan desert with fascinating links to Ancient Egypt . Daily Mail. https://www.dailymail.co.uk/sciencetech/article-2275036/35-pyramids-Sudan-necropolis-Links-ancient-Egypt-Africas-Kush-kingdom.html


Simbiosis Melayu Dan Kerbau

1. Nilai harta dan kekayaan orang Melayu ini pernah disandarkan pada tiga perkara iaitu yang pertama, banyaknya pemilikan bahara (unit timbangan berat) emas. Kedua, ramainya bilangan hamba, dan yang ketiga ialah banyaknya pemilikan kerbau.

2. Adik Syukor Khamis sangat beruntung kerana memiliki perkara ketiga, malah mesra dan sangat rapat dengan kerbau milik keluarganya. Tengoklah gambar.

3. Adik Syukor dikatakan seakan Mowgli yang ada hubungan emosi dan sangat rapat dengan haiwan, lebih-lebih lagi kerbau. Tahniah kepada jurugambar yang mememenangi banyak anugerah dalam dan antarabangsa dengan subjek yang memaparkan betapa rapatnya adik Syukor bersama kerbau dan haiwan-haiwan lain milik keluarganya.

4. Namun sebenarnya, kemahiran atau anugerah yang dimiliki oleh adik Syukor adalah manifestasi paling ideal tentang kehidupan orang Melayu zaman lampau. Resam Melayu sejak dahulu lagi memang menganggap kerbau adalah satu harta kesayangan yang besar nilainya sejak sekian lama.

5. Suatu ketika dahulu kerbau merupakan komoditi penting dalam urusan harian di kalangan masyarakat Melayu. Selain bekerja di sawah dan membantu tuannya bertani, kerbau pernah digunakan dalam urusan jual beli, dijadikan sebagai satu bentuk matawang untuk galang ganti bagi memiliki harta-harta lain melalui sistem barter.

6. Ketika itu juga malah sehingga lewat 1800-an, kerbau masih lagi dijadikan nilaian mas kahwin dan hantaran perkahwinan orang Melayu. Bilangan tumbangnya kerbau bagi menjamu tetamu misalnya menjadi simbol status orang Melayu ketika itu, terutamanya bagi pembesar dan Raja-Raja Melayu.

7. Kerbau ketika itu juga digunakan bagi membeli atau menebus hamba, memajak tanah, dan juga sebagai persembahan terbaik kepada Raja-Raja Melayu dari hamba rakyatnya. Kerbau yang memiliki keganjilan sejak lahir dan memiliki ciri-ciri unik misalnya, tidak boleh dimiliki oleh hamba rakyat. Ia adalah untuk dipersembahkan kepada Raja mereka dan menjadi kesalahan pula jika ia disimpan dan disembunyikan dari pengetahuan istana.

8. Aku pernah tulis tentang hak Raja Melayu ke atas kerbau berciri ganjil dan unik ini di sini; https://www.thepatriots.asia/hak-istimewa-raja-raja-melayu…/

8. Pada zaman Pra-Islam di Tanah Melayu, kerbau pernah dijadikan alat persembahan kepada semangat padi, semangat sungai yang mengairi sawah bahkan dijadikan sebagai persembahan untuk memuja semangat hutan, sesuai dengan kepercayaan animisme orang Melayu di saat ketika Islam masih belum tiba atau sangat mentah baharu bertapak di Alam Melayu.

9. Kisah-kisah lagenda dan mitos-mitos rakyat, dongengan kanak-kanak misalnya banyak sekali mengisahkan perihal kerbau yang begitu signifikan di dalam budaya dan sejarah Melayu.

10. Orang Minangkabau misalnya sangat berbangga dengan asal usul nama Minangkabau itu sendiri, bagaimana seekor kerbau kecil yang lapar dan kehausan menumpaskan kerbau jantan gergasi milik Majapahit, sekaligus menyelamatkan kerajaan Pagaruyung dari dijarah Majapahit.

11. Hikayat Raja Pasai pula ada menceritakan bagaimana keasyikan Merah Silu leka dengan kemahiran yang baru diperolehnya iaitu menjinak dan bermain dengan kerbau liar. Namun kemahirannya ini membawa keapda konflik dengan saudaranya Merah Hasum hingga sanggup berpisah dengannya demi sayang pada kerbau liar itu tadi.

12. Di dalam Sejarah Melayu pula ada diceritakan tentang kekayaan Bendahara Seri Maharaja Tun Mutahir yang memiliki kerbau sangat banyak. Di dalamnya ditulis, seringkali apabila anak-anak buahnya keluar berburu untuk pulang semula tanpa hasil, mereka akan singgah ke ladang ternakan Tun Mutahir. Kumpulan ini akan menyembelih beberapa ekor setiap kalinya, dan Tun Mutahir langsung tidak perasan akan kerbaunya telah disembelih. Itulah gambaran betapa banyaknya kerbau Tun Mutahir.

13. Jika perlu mengisytiharkan harta, mungkin Tun Mutahir juga akan terlupa untuk mengisytiharkan hartanya ketika itu kerana tidak tahu berapa banyak kerbau yang dimilikinya. Begitulah.

14. Ini belum diceritakan tentang Hikayat Kancil dan Kerbau, salah satu siri hikayat kanak-kanak popular yang pernah dicerita dan diturunkan oleh para ibu kepada anak-anak kecil mereka.

15. Jadi jelas, kerbau sejak dahulu lagi sangat sinonim dengan orang Melayu. Keduanya rapat dan bekerja, seiring membanting tulang dan tenaga di bendang, membuka kawasan dan membersihkan ladang, ditunggang dan dijadikan teman. Kerbau adalah aset dan harta untuk diwariskan kepada anak-anak Melayu.

16. Simbiosis kerbau dan orang Melayu tidak dapat dipisahkan baik dalam pertalian emosi malah pernah juga menjadi jambatan menghubungkan spiritual orang Melayu dengan alam.

*Ralit tengok gambar adik Syukor dengan kerbaunya ni. Tahniah untuk semua jurugambar yang terlibat menghasilkan shot dan gambar-gambar ini, dan tahniah juga atas semua kemenangan anugerah tempatan dan antarabangsa untuk gambar-gambar kalian. Semua gambar diambil terus dari FB Syukor Khamis – Kampong Boy, kecuali gambar terakhir, “Anak Melayu menunggang kerbau di Kuala Lumpur”, 1928, Koleksi Arkib KITLV, Belanda.


Proses Perekrutan Perisik

Ramai berangan nak jadi perisik hebat seperti yang dipaparkan di layar perak. Cakaplah siapa yang nak ditiru, nama-nama ini amat popular di hati ramai. Kita sudah biasa dengan Ethan Hunt (Mission: Impossible), Jason Bourne (siri filem Bourne) dan James Bond (siri filem Bond). Bagi agensi-agensi perisikan, filem-filem sebegini sememangnya membantu memberi publisiti percuma kepada mereka. Tetapi pada masa sama, ia turut menyukarkan usaha merekrut mana-mana individu yang mahu menjadi perisik.

Untuk menjadi perisik bagi sesebuah negara bukanlah sesuatu yang mudah. Pertama sekali, seseorang itu merupakan warganegara sesebuah negara dan mempunyai ibu atau bapa yang ada kerakyatan sama seperti yang ditetapkan dalam syarat proses pengambilan perisik bagi Perkhidmatan Perisikan Rahsia (SIS/MI6). Jika ada calon yang gagal dari aspek ini, mereka akan disingkirkan dan bukan sedikit yang gagal akibat syarat ketat ini. Mungkin ada yang menganggap syarat sebegini sebagai keras dan tidak bertimbang rasa. Tetapi bagi penggubal syarat ini, ini bagi memastikan mana-mana individu yang diambil benar-benar setia kepada negara. Ketika ini, wujud usaha untuk melonggarkan syarat berkenaan di Britain bagi membolehkan MI6 dan agensi keselamatan dalam negeri MI5 merekrut lebih ramai warga Britain dari pelbagai latar belakang bangsa, negara atau agama.

Kedua, proses perekrutan hampir sama dengan proses perekrutan yang dijalankan oleh syarikat-syarikat besar. Bekas pegawai operasi CIA Zachary Wyatt mendedahkan CIA melakukan perkara sama dilakukan majikan di luar sana dengan mencari ciri-ciri seperti kemahiran komunikasi yang baik, integriti, cekap bertindak, bijak menilai situasi, bijak menggunakan logik akal dan pastinya semangat patriotisme itu sendiri. Semua ciri ini amat digemari perekrut kerana menunjukkan bukan saja latar belakang calon tetapi juga mendedahkan kemahiran mental dan fizikal mereka untuk melihat sama ada mereka sesuai atau tidak berada dalam agensi.

Ketiga, usah tertipu dengan aura yang dibawa ejen-ejen fiksyen layar perak seperti Bond, Bourne dan Hunt. Hakikatnya, agensi-agensi perisikan bukan saja mencari individu-individu untuk menjadi pegawai kes (nama lain bagi perisik atau ejen) tetapi juga untuk jawatan-jawatan penting lain dalam agensi. CIA misalnya mencari individu yang fasih bertutur dalam pelbagai bahasa sebagai pengajar bahasa kepada pegawai-pegawai mereka. Mereka juga turut merekrut pakar-pakar dalam bidang-bidang tertentu bagi membantu agensi menangani ancaman-ancaman hari ini seperti serangan siber dan perang saraf.

Dan bagi mematikan terus ilusi bahawa orang seperti yang dinyatakan di atas boleh menjadi perisik, hayati komen ketua MI6 Alex Younger berkenaan Bond. Dalam satu temubualnya bersama akhbar The Guardian, Younger berkata, “Orang yang bersikap cuai dan tidak bermoral seperti Bond tidak akan dialu-alukan menyertai MI6.” Walaupun mengakui tarikan yang dibawa siri filem berkenaan sehingga mempopularkan nama akronim agensi berkenaan, itu tidak bermakna standard pegawai yang dimahukan mereka sama seperti dipaparkan dalam filem Bond. Younger menambah, “Sudah terlalu lama – berkemungkinan kerana stereotaip fiksyen yang saya sebutkan, orang merasakan satu-satunya kualiti yang mendefinisikan seorang pegawai MI6 sama ada berkelulusan dari Oxbridge atau mahir dalam seni mempertahankan diri. Hakikatnya, semua itu tidak benar. Setahu saya, tidak wujud sama sekali pegawai standard MI6.”

Apa yang dibangkitkan Younger ini bukanlah yang pertama. Sentimen bahawasanya agensi-agensi perisikan perlu mempunyai kelainan dari segi keanggotaan turut dikongsi oleh rakan sejawatnya di MI5 dan GCHQ (agensi pengumpulan maklumat perisikan berbentuk isyarat Britain) yang melihat ia sebagai satu keperluan dalam menangani pelbagai ancaman yang wujud hari ini. Sentimen ini turut dikongsi oleh beberapa pegawai CIA yang melihat ini sebagai satu evolusi dalam dunia yang dianggap bayang-bayang oleh pihak di luar sana. Jika tidak, mengapa pada tahun ini, Amerika Syarikat memecah tradisi dengan melantik Gina Haspel sebagai pengarah baru mereka menggantikan Mike Pompeo yang dilantik menggantikan Rex Tillerson sebagai Setiausaha Negara Amerika. Seorang pegawai CIA yang menyamar bernama Mary mendedahkan sebelum serangan 11 September 2001, dia merasakan dia merupakan sebahagian kecil daripada beberapa pegawai yang bukan lelaki dan berketurunan Caucasia yang berada di Langley ketika itu. Kini, bilangan wanita yang menyertai agensi juga semakin ramai dan bilangan individu yang datang dari pelbagai latar belakang turut bertambah.

Mary yang boleh bertutur beberapa bahasa dan sudah menghabiskan masa sebanyak 20 tahun di tempat-tempat bergolak (masih dirahsiakan atas sebab keselamatan) bercerita pengalamannya. Dia berkata, “Saya sedang menjalani latihan (latihan perisikan di The Farm) semasa serangan 11 September berlaku dan ia merupakan satu kejutan kepada kelas saya bahawa kami tidak akan berseronok di Paris seperti dibayangkan. Tetapi itu bermakna pergi ke tempat-tempat yang dianggap merbahaya.” Tugasnya sebagai pegawai yang menyamar untuk tempoh masa lama memerlukan dia untuk melakukan pelbagai pengorbanan dan mengehadkan apa yang boleh dan tidak boleh berkenaan aspek kehidupannya. Mary menambah, “CIA menggalakkan anda mengehadkan bilangan orang yang boleh dipercayai dan boleh diberitahu tentang tugas anda seperti ahli keluarga atau beberapa kawan rapat. Tetapi saya memilih untuk tidak memberitahu sebahagian besar tugas saya kepada keluarga kerana mereka bimbang.”

Walaupun mereka amat berahsia tentang peranan dan tugas mereka, CIA tidak pula merasa segan melancarkan kempen merekrut individu sebagai pegawai perisikan mereka terutama di sekolah-sekolah dan universiti-universiti. Pada Disember 2017, semasa berucap pada satu persidangan, Pompeo berkata, “CIA-dot-gov ialah tempat di mana anda harus memohon. Kami sentiasa mencari lelaki dan wanita yang berkemahiran.” Tetapi berbeza pada tahun 70-an dan 80-an, kehadiran CIA di universiti-universiti tidak dialu-alukan oleh ramai pelajar. Bagi yang tertanya-tanya mengapa sentimen ini wujud, jawapannya ialah Watergate dan skandal Iran-Contra. Dua skandal ini bukan saja mencetuskan keributan dalam kalangan rakyat Amerika tetapi juga menconteng arang pada maruah CIA. Kini, boleh dikatakan ramai menunjuk minat dan ada juga yang memohon menyertai agensi setiap kali mereka berada di universiti-universiti dan pesta komuniti.

Bagi MI6 pula, untuk keluar dari bayangan Bond yang dilihat menjejaskan usaha merekrut pegawai kes baru, mereka turut melakar kejutan dengan mengeluarkan iklan televisyen mereka di saluran Channel 4. Iklan ini menggunakan imej bayang-bayang Bond tetapi mengubahnya kepada imej bayang-bayang seorang ibu menenangkan anaknya. Iklan sebegini merupakan iklan pertama ditayangkan di televisyen tetapi pernah diaplikasikan di pawagam beberapa tahun sebelumnya. Semasa ditemubual ketika sesi pra-tonton iklan berkenaan di Vauxhall (markas operasi MI6), Younger berharap iklan ini membantu memadamkan mitos pegawai standard MI6 dan menambah bilangan ejen dan pegawai menyertai mereka. Berdasarkan data 2016, MI6 mengalami ketidakseimbangan dari segi gender di mana dari 2,500 pegawai dan ejen, 38% sahaja terdiri daripada wanita dan mengisi jawatan-jawatan senior. Dan dari jumlah sama, hanya 7% saja yang mempunyai latar belakang Asia, berkulit hitam yang menjadi pegawai dan kumpulan ini tidak diwakili dalam kepimpinan teratas.

Dan sedikit amaran kepada yang berangan nak jadi perisik tetapi tak dapat kawal diri di laman sosial. Berikut beberapa tips yang dikongsikan ketua pengambilan CIA Ron Patrick:

1. Tidak tekan butang ‘like’ pada laman media sosial rasmi agensi atau nyatakan minat secara terbuka menyertai Agensi. Alasannya ialah ia boleh saja memakan diri pada masa akan datang lebih-lebih lagi sekiranya ditugaskan di kawasan-kawasan bergolak.

2. Kekalkan kewujudan dalam laman media sosial. Menurut Patrick, ia amat membantu melaksanakan misi dan objektif CIA kerana kebanyakan sasaran atau orang tumpuan banyak berada di laman media sosial.

3. Jangan umum hasil temuduga. Menurut Patrick, dalam sesetengah kes, mereka terpaksa menolak sesetengah calon kerana tidak dapat mengawal keghairahan mereka berkongsi perkara berkenaan di media sosial. Beliau menambah, perkara ini amat berkait dengan soal integriti dan kepercayaan. Jika mereka boleh saja berkongsikan perkara ini walaupun ditegah, maka sukarlah bagi agensi mempunyai ejen yang mempunyai sifat mulut tempayan.

4. Jangan kongsikan tips perisikan. Perkara ini dilakukan oleh seorang calon yang berjaya menjadi ejen. Tetapi semua itu berubah bila penyiasat agensi yang curiga dengan latar belakangnya dan mahukan ejen itu menjalani sesi poligraf. Menurut Patrick, lelaki itu cuba menggunakan rangkaiannya untuk membantunya menewaskan poligraf. Sebaik perkara itu diketahui, lelaki tersebut dianggap tidak layak dan disingkirkan.

5. Jangan tag nama rakan perisik pada hantaran laman media sosial. Ia satu peraturan tidak bertulis CIA di mana jika ia dilakukan, ia berpotensi membocorkan samaran pegawai berkenaan dan memudahkan agensi perisikan asing mengesan mereka.

6. Bila sudah dilantik, jangan menghilangkan diri. Kekalkan kehadiran di laman media sosial kerana ia membantu mengekalkan samaran terutama semasa berada di khalayak.

SUMBER

1. MacAskill, Ewen. (2016). The Guardian. James Bond would not get job with real MI6, says spy chief. https://www.theguardian.com/uk-news/2016/dec/08/james-bond-would-not-get-job-with-real-mi6-says-spy-chief

2. MacAskill, Ewen. (2018). The Guardian. MI6 advert seeks to ditch ‘mythical’ James Bond image. https://www.theguardian.com/uk-news/2018/may/24/mi6-recruitment-advert-james-bond-image-shark-aquarium

3. Myre, Greg. (2018). NPR. CIA Recruiting: The Rare Topic The Spy Agency Likes To Talk About. https://www.npr.org/sections/parallels/2018/03/26/594909193/cia-recruiting-the-rare-topic-the-spy-agency-likes-to-talk-about

4. Rogers, Kate. (2018). CNBC.com. The CIA is hunting for its next generation of talent. https://www.cnbc.com/2018/04/05/the-cia-is-hunting-for-its-next-generation-of-talent.html

5. Pagliery, Jose. (2015). CNN. Want to be a CIA spy? Be careful on Facebook. https://money.cnn.com/2015/03/13/technology/security/cia-facebook-rules/index.html

6. Hopkins, Nick. (2017). The Guardian. What you really need to join MI6: emotional intelligence and a high IQ. https://www.theguardian.com/uk-news/2017/mar/02/mi6-tells-minorities-we-need-you-why-are-you-not-thinking-about-us